钦定古今图书集成/明伦汇编/氏族典/第092卷 > 《廖用贤尚友录》 > 于志宁
## 钦定古今图书集成/明伦汇编/氏族典/第092卷 > 《廖用贤尚友录》 > 于志宁

按《唐书于志宁传》：志宁，字仲谧，京兆高陵人。大业末，
调冠氏县长。山东盗起，弃官归。高祖入关，率群从迎
谒，诏授渭北道行军元帅府记室，迁天策府中郎、文
学馆学士。贞观三年，为中书侍郎。太宗尝宴近臣，敕
召三品，志宁品第四，帝特诏预宴，因加散骑常侍、太
子左庶子，黎阳县公。太子承乾数有过恶，志宁上《谏
苑》以讽，帝见大悦。俄兼詹事，以母丧免。有诏起复本
官，固请终丧，帝遣中书侍郎岑文本敦譬，志宁乃就
职。时太子多任宦官，又私引突厥，与相狎比，志宁上疏极言。太子大怒，遣张师政、纥干承基往刺之，入其
第，见志宁憔然在苫块中，不忍杀，乃去。太子败，帝知
状，宫臣皆罪废，独志宁蒙劳勉。晋王为皇太子，复拜
左庶子，迁侍中，加光禄大夫，进封燕国公，监修国史。
永徽二年，拜尚书左仆射，同中书门下三品。顷之，兼
太子少师，迁太傅。显庆四年，以老乞骸骨，诏解仆射，
更拜太子太师，仍同中书门下三品。王皇后之废，长
孙无忌、褚遂良固争，不见从，志宁不敢言，武后以其
不右己，衔之。后因杀无忌，坐免官，出为荣州刺史，改
华州，听致仕。卒，年七十八，赠幽州都督，谥曰定。后追
复左光禄大夫、太子太师。